Vrouelyk met nekwond in sloot gevindParamedici is kort voor 07:00 Dinsdagoggend na die toneel naby die Klein-Jukskeirivier ontbied. Foto: ER24 ŉ Vrou se liggaam is Dinsdagoggend in ŉ sloot langs die Klein-Jukskeirivier in Gauteng gekry. Russel Meiring, ER24-woordvoerder, sê ŉ drawwer het blykbaar op die gruvonds afgekom in Saffierstraat in die voorstad Jukskeipark, noord van Bryanston. Die oorskot is glo dié van ŉ vrou in haar 30’s. ER24 en nog ŉ nooddiens se paramedici is kort voor 07:00 na die toneel ontbied. Na bewering het die drawwer dadelik die owerheid in kennis gestel. “Met hul aankoms het paramedici die liggaam van ŉ vrou aangetref waar sy in die sloot gelê het,” sê Meiring. “By nadere ondersoek het [paramedici] gesien sy het ŉ groot wond aan haar nek opgedoen en het geen tekens van lewe getoon nie.” Hy sê die voorval word ondersoek. Gauteng se polisiewoordvoerders was nie onmiddellik beskikbaar om kommentaar te lewer nie.